|  |  |
| --- | --- |
| **16. NAPIREND** | **Ügyiratszám:** BSZ/213-9/2025. |

**ELŐTERJESZTÉS**

a Képviselő-testület **2025. február 21-i** nyilvános ülésére

|  |  |
| --- | --- |
| **Tárgy:** | **2024. évi beszámoló a védőnői szolgálat személyi és tárgyi feltételeiről** |
| **Előterjesztő:** | Bíró Imre polgármester |
| **Előkészítette:** | Rózsa Gabriella védőnő |

**TISZTELT KÉPVISELŐ-TESTÜLET!**

A Képviselő-testület elé terjesztem elfogadásra a 2024. évi beszámolót a védőnői szolgálat személyi és tárgyi feltételeiről.

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjen.

|  |  |
| --- | --- |
|  | **HATÁROZATI JAVASLAT**  Balatonszepezd Község Önkormányzatának Képviselő-testülete a védőnői szolgálat személyi és tárgyi feltételeiről szóló 2024. évi beszámolót elfogadja. |

Szentantalfa, 2025. február 10.

**Bíró Imre**

**polgármester**

Védőnői Szolgálat  
Zánka

Szám:1/2025 Tárgy: Védőnői Szolgálat munkájáról

beszámoló

Zánka Község Önkormányzata

Zánka, Iskola u 11.

Tisztelt Polgármester Úr!

Tisztelt Képviselő-testület!

Védőnői körzetem továbbra is 7 faluból áll, amely Zánka, Balatonszepezd, Tagyon, Szentantalfa, Balatoncsicsó, Szentjakabfa és Óbudavár. A december 31. állapot szerint 105 családot gondozok, amelyekben 157 gyermek él 6 éves kor alatt. A családok és gyermekek helyzetét az ország településeihez viszonyítva megfelelőnek találom. Egészségügyi okból veszélyeztetett gyermek 11 fő, akik az állapotukhoz szükséges kezeléseket és ellátást megkapják. Szociális okból veszélyeztetett gyermek 1 fő, de ez a család januárban Budapestre költözött.

Gyermekbántalmazást, családon belüli erőszakot nem tapasztaltam.

Munkám több részből tevődik össze: -nővédelem, várandós anyák, gyermekágyasok gondozása

-0-6 éves korú gyermekek ellátása

-óvodai és iskolaegészségügyi munka óvodában és iskolában

1. A nővédelem és várandós anyák gondozását tanácsadások, fogadóórák és családlátogatások alkalmával látom el.

Várandós tanácsadást Zánkán heti 2 órában, fogadóórát heti 1 órában tartok, ahol elvégzem az aktuális szűrővizsgálatokat /vérnyomásmérést, vizeletvizsgálatot, súlymérést/ ellenőrzöm a magzati szívhangokat, szükség esetén vércukorszintet mérek, megbeszéljük a felmerülő problémákat, kiállítom az aktuális beutalókat, szakorvosi vizsgálatokra irányítom őket.

A kismamákat otthonukban is felkeresem, ahol az egészséges étrendre, életmódra vonatkozó tanácsokkal látom őket el, segítséget adok a szülésre, szoptatásra való felkészülésre, a kisbaba fogadására. Jelenleg 10 kismamát gondozok a körzetben.

2. A 0- 6 éves korú gyermekek gondozását tanácsadások és családlátogatások formájában látom el.

Körzetemben az elmúlt 7 év születési adatai a következők: 2018: 30fő

2019: 30 fő

2020: 21 fő

2021: 25fő

2022: 16 fő

2023: 27 fő

2024: 24 fő

Az újszülöttel való hazatérés után 6 hétig hetente egyszer, szükség esetén kétszer látogatom a családot, ahol ellenőrzöm a kisbaba testi és értelmi fejlődését, étrendjét, megbeszéljük a felmerülő problémákat. A tanácsadó 3 csecsemőmérleggel és 1 légzésfigyelő monitorral rendelkezik, amit szükség esetén biztosítunk a család számára.

6 hét után havonta egyszer látogatom a kisbabákat, ekkor szoptatási, étrendi, napirendi, nevelési, gondozási kérdéseket beszélünk meg.

Óvodába kerülés után a családlátogatásokra 3-4 havonta kerül sor, ebben az időszakban az egészséges életmód kialakítása mellett a harmonikus szülő-gyermek kapcsolat létrehozásában adok tanácsokat.

Az elmúlt évben 893 családlátogatást végeztem.

Munkám során nagy hangsúlyt helyezek a szoptatás népszerűsítésére, amivel elértük, hogy a kisbabák 64 %-a 6 hónapos korig kizárólag anyatejet kap.

Önálló csecsemő és gyermektanácsadást hetente 2 órát tartok Zánkán. Ezekre az időpontokra szervezem az életkorhoz kötött státusvizsgálatokat, ellenőrzöm a gyermekek testi, értelmi és mozgásfejlődését, megbeszéljük a felmerülő problémákat.

Hetente egyszer 2 órában a háziorvossal tartunk közös tanácsadást, ahol elvégezzük a szükséges orvosi státusvizsgálatokat és védőoltásokat.

Minden hónapban 1 alkalommal babaklubot szervezek, ahol a gyermekgondozás 1-1 aktuális témájáról beszélgetünk, a szülők kicserélhetik tapasztalataikat, a kicsik pedig ismerkedhetnek más gyermekekkel, megtehetik az első lépéseket a szocializálódás felé.

3. Az iskolaegészségügyi munka keretében ebben a tanévben Zánkán 44 óvodást, 13 bölcsődést, 125 iskolást, Szentantalfán 52 óvodást, Balatoncsicsón 142 iskolást gondozok. Az iskolában elvégzem az egészségügyi szűrővizsgálatokat / vérnyomásmérés, látás, színlátás, hallásvizsgálat, golyvaszűrés, testi fejlődés vizsgálata / rendszeresen ellenőrzöm a fejtetvességet, ami sajnos az idei tanévben is elég nagy számú esetet jelentett.

Megszervezem és segédkezem az orvosi vizsgálatoknál, a védőoltásoknál, elvégzem a szükséges adminisztrációt, elkészítem a jelentéseket.

Rendszeresen tartok egészségnevelő tanórákat a serdülőkori változások témaköreiben a felső tagozatos tanulók számára.

2023. július 01-től a munkáltatóm a Veszprém Vármegyei Kórház lett, ez a változás elég negatívan érintette a munkámat, sokszorosára nőtt az adminisztratív teher. Az elmúlt évben az Önkormányzatnak sikerült megegyezni a kórházzal a fogyóeszközök vásárlása ügyében, de sajnos ezt erre az évre már a kórház nem engedélyezte, így továbbra is nehezen jutok a munkámhoz szükséges anyagokhoz, a levelek postázása sem megoldott, az ügyintézéseket személyes megjelenéssel várják el, ami sok időt és költséget jelent számomra. A körzetem a megnövekedett terhek mellett nagyon nagy (a megye legtöbb körzete 300-450 pontos, az enyém 820pont). Egy éve felterjesztette az ÁNTSZ az OKFŐ felé a körzet ketté bontását, de eddig még semmi intézkedés nem történt.

Rózsa Gabriella

védőnő

Zánka, 2025-01-28.